b'\n_START_ARTICLE_\nM\xc3\xb5igu\n_START_SECTION_\nAjalugu\n_START_PARAGRAPH_\nM\xc3\xb5igu k\xc3\xbcla m\xc3\xa4rgiti \xc3\xa4ra Taani hindamisraamatus, mis koostati 1219. aastal. Tolleaegne k\xc3\xbcla asus Tallinna piiridest veidi v\xc3\xa4ljaspool, praeguse J\xc3\xa4rvek\xc3\xbcla koha peal. See k\xc3\xbcla oli keskajal Toompea piimam\xc3\xb5isaks ning kuulus alates 1652. aastast Tallinna toomkirikule. M\xc3\xb5igu piirkonda rajati aastatel 1669\xe2\x80\x931683 M\xc3\xb5igu m\xc3\xb5is, mis hiljem vahetas asukohta. See m\xc3\xb5is kuulus kuni 19. sajandi l\xc3\xb5puni Jaani seegile ja Tallinna toomhospidalile._NEWLINE_M\xc3\xb5igu piirkonda loodi 1774. aastal Tallinna toomkiriku saksa koguduse kalmistu (M\xc3\xb5igu kalmistu). See matmispaik oli tuntud rohkete barokk- ja klassitsistlikus stiilis kabelite poolest. Kalmistu piirkonnas toimusid 1941. aastal lahingud Saksa ja N\xc3\xb5ukogude v\xc3\xa4gede vahel. Kalmistu suleti 1951. aastal._NEWLINE_Tartu maantee ja Vana-Tartu maantee hargnemise koha l\xc3\xa4hedal asus piirkond, mida nimetati P\xc3\xbcham\xc3\xa4eks. Vanimad andmed selle koha kohta p\xc3\xa4rinevad 1686. aastast. P\xc3\xbcham\xc3\xa4el asus arvatavasti kunagi hiis._NEWLINE_Tartu maanteelt kalmistu poole suunduva tee \xc3\xa4\xc3\xa4res asus P\xc3\xbchap\xc3\xa4eva k\xc3\xb5rts, mida on kirjalikes allikates mainitud juba 1689. aastal. Seda k\xc3\xb5rtsi nimetati 1937. aastal P\xc3\xbchapao k\xc3\xb5rtsiks. _NEWLINE_Endise P\xc3\xbchapao oja asemele rajati 1928. aastal juurdevoolukanal, mis on \xc3\xbchenduses Pirita j\xc3\xb5ega (Vaskjala-\xc3\x9clemiste kanal). Liigniiskuse kogumiseks on kanali l\xc3\xa4hedusse kaevatud veekogumisbasseine._NEWLINE_Praeguse M\xc3\xb5igu asumi ala liideti Tallinnaga 1958. aastal. Paljud asumi t\xc3\xa4navanimed on seotud elektriga, sest M\xc3\xb5igus asus Eesti Elektriv\xc3\xb5rkude Ehitus. Osa M\xc3\xb5igu asunduse endistest aladest kuulub praegu Peetri aleviku koosseisu.\n_START_SECTION_\nM\xc3\xb5igu asumi t\xc3\xa4navad\n_START_PARAGRAPH_\nM\xc3\xb5igus asuvad Juhtme t\xc3\xa4nav, Kaabli t\xc3\xa4nav, Kanali tee, Korgi t\xc3\xa4nav, Lambi t\xc3\xa4nav, L\xc3\xbcli t\xc3\xa4nav, M\xc3\xb5igu t\xc3\xa4nav, Oomi t\xc3\xa4nav, Tartu maantee, Vana-Tartu maantee ja Vati t\xc3\xa4nav.'